Document ID: 32010D0688

DECIZIA DE PUNERE ÎN APLICARE A CONSILIULUI
din 15 octombrie 2010
de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată
(2010/688/UE)
CONSILIUL UNIUNII EUROPENE,
având în vedere Tratatul privind funcționarea Uniunii Europene,
având în vedere Directiva 2006/112/CE a Consiliului (1), în special articolul 395 alineatul (1),
având în vedere propunerea Comisiei Europene,
întrucât:
(1)
Printr-o scrisoare înregistrată la Secretariatul General al Comisiei la 10 decembrie 2009, Italia a solicitat autorizarea unei măsuri de derogare de la articolul 285 din Directiva 2006/112/CE pentru a continua scutirea anumitor persoane impozabile de la plata taxei pe valoarea adăugată (TVA). Prin această măsură, persoanele impozabile respective ar continua să fie scutite parțial sau total de obligațiile privind TVA, menționate în titlul XI capitolele 2-6 din Directiva 2006/112/CE.
(2)
Prin scrisoarea din 11 ianuarie 2010, Comisia a informat celelalte state membre cu privire la cererea depusă de Italia. Prin scrisoarea din 12 ianuarie 2010, Comisia a comunicat Italiei faptul că deține toate informațiile necesare pentru a analiza cererea.
(3)
În temeiul titlului XII din Directiva 2006/112/CE, este disponibil pentru statele membre un regim special pentru întreprinderile mici. Măsura care urmează să fie prelungită constituie o derogare de la articolul 285 din directiva respectivă, în aplicarea acesteia în cazul Italiei, numai în măsura în care pragul cifrei de afaceri anuale prevăzut de regim depășește 5 000 EUR.
(4)
Prin Decizia 2008/737/CE a Consiliului din 15 septembrie 2008 de autorizare a Republicii Italiene de a aplica o măsură derogatorie de la dispozițiile articolului 285 din Directiva 2006/112/CE privind sistemul comun al taxei pe valoarea adăugată (2), Italia a fost autorizată să scutească de la plata TVA până la 31 decembrie 2010, ca măsură de derogare, persoanele impozabile a căror cifră de afaceri anuală nu depășește 30 000 EUR. Dat fiind că acest prag mai ridicat a avut ca efect reducerea obligațiilor privind TVA ale celor mai mici întreprinderi, în timp ce acestea pot opta în continuare pentru regimul normal de TVA în conformitate cu articolul 290 din Directiva 2006/112/CE, Italia trebuie autorizată să aplice măsura pentru o nouă perioadă limitată.
(5)
În propunerea sa din 29 octombrie 2004 de Directivă a Consiliului de modificare a Directivei 77/388/CEE în vederea simplificării obligațiilor privind taxa pe valoarea adăugată, Comisia a inclus dispoziții al căror scop este să permită statelor membre să fixeze la o valoare de până la 100 000 EUR (sau echivalentul acesteia în monedă națională) plafonul cifrei de afaceri anuale aferent regimului de scutire de TVA, cu posibilitatea actualizării acestei valori în fiecare an. Cererea de prelungire depusă de Italia este compatibilă cu această propunere.
(6)
Conform informațiilor furnizate de Italia, măsura a condus la o reducere a valorii totale a veniturilor fiscale colectate în stadiul consumului final, estimată la mai puțin de 0,2 %.
(7)
Derogarea nu are niciun impact asupra resurselor proprii ale Uniunii provenind din TVA,
ADOPTĂ PREZENTA DECIZIE:
Articolul 1
Prin derogare de la articolul 285 din Directiva 2006/112/CE, Italia este autorizată să scutească de TVA persoanele impozabile a căror cifră de afaceri anuală nu depășește 30 000 EUR.
Italia poate majora acest plafon pentru a menține valoarea scutirii în termeni reali.
Articolul 2
Prezenta decizie produce efecte la data notificării acesteia.
Prezenta decizie se aplică de la 1 ianuarie 2011 până la data care survine prima dintre data intrării în vigoare a unei directive de modificare a valorilor plafoanelor cifrei de afaceri anuale sub care persoanele impozabile pot fi scutite de TVA și data de 31 decembrie 2013.
Articolul 3
Prezenta decizie se adresează Republicii Italiene.
Adoptată la Luxemburg, 15 octombrie 2010.

Labels: 3
2
18